РЕГЛАМЕНТ (ЕС) № 78/2010 НА КОМИСИЯТА
от 27 януари 2010 година
за изменение на Регламент (ЕО) № 33/2008 по отношение на обхвата и срока, предоставен по силата на редовната процедура на органа, за приемането на заключенията му във връзка с включването на някои активни вещества в приложение I към Директива 91/414/ЕИО
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 5 от нея,
като има предвид, че:
(1)
Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (2) се прилага за вещества от трети и четвърти етап, които са били оценени, но към 31 декември 2008 г. не са били включени в приложение I към Директива 91/414/ЕИО. По отношение на вещества от трети и четвърти етап, които са оценени след посочената дата, регламентът не се прилага.
(2)
Регламент (ЕО) № 2076/2002 на Комисията (3) и Решение 2003/565/ЕО на Комисията (4) обаче са изменени с цел да се удължи срока на работната програма до 31 декември 2009 г. по отношение на веществата от трети и четвърти етап. Необходимо е да се коригира съответната дата и в Регламент (ЕО) № 33/2008.
(3)
По отношение на редовната процедура стана ясно, че срокът, предоставен на органа за изготвяне на заключенията му, следва да бъде удължен поради сложността и обема на необходимата работа. Това следва да се прилага само по отношение на активните вещества, за които проектодокладът за оценка се предава на Комисията след влизане в сила на настоящия регламент.
(4)
Регламент (ЕО) № 33/2008 следва да бъде съответно изменен.
(5)
Предвидените в настоящия регламент мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 33/2008 се изменя, както следва:
1.
Член 1, буква в) се заменя със следното:
„в)
за вещества от трети и четвърти етап до 31 декември 2009 г.“
2.
Член 10 се заменя със следното:
„Член 10
Заключение на органа
1. В рамките на шест месеца от края на срока, предвиден в член 9, трети параграф от настоящия регламент, органът приема заключение относно това дали може да се очаква активното вещество да удовлетвори изискванията на член 5 от Директива 91/414/ЕИО и го предоставя на заявителя, държавите-членки и Комисията.
Когато е целесъобразно, органът разглежда в своето заключение смекчаващите риска възможности във връзка с предвижданите употреби, посочени в проектодоклада за оценка.
2. В случаите, когато органът се нуждае от допълнителна информация, след провеждане на консултация с докладващата държава-членка той определя срок от деветдесет дни, през който заявителят да предостави на органа и на докладващата държава-членка исканата информация. Органът известява за това Комисията и държавите-членки. Под внимание се взема само информация, подадена в рамките на предоставения срок.
Докладващата държава-членка изготвя оценка на допълнителната информация и я предава незабавно на органа, но не по-късно от шестдесет дни след получаване на допълнителната информация.
В този случай срокът от шест месеца за приемане на заключение от органа, както е предвидено в параграф 1, се удължава със срок, чието продължение се преустановява в момента, когато оценката на допълнителната информация е получена от органа.
3. Комисията и органът договарят график за предаването на заключенията с оглед улесняване изготвянето на план за работа. Комисията и органът се споразумяват по отношение на формата, в който се предават заключенията на органа.“
Член 2
Преходни разпоредби
Член 10 от Регламент (ЕО) № 33/2008 продължава да се прилага неизменен по отношение на активни вещества, за които проектодокладът за оценка от докладващата държава-членка е представен на Комисията, както е предвидено в член 8, параграф 1 от Регламент (ЕО) № 33/2008, преди влизането в сила на настоящия регламент.
Член 3
Влизане в сила
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 януари 2010 година.